text: Stor efterspørgsel lukker for DM-biletter
  16 april 2014 kl. 12.45
  Billetsystemet der skal håndtere billetsalget til den endelige finale i ishockeymesterskabet er brudt sammen.
  Rigtig mange vil være på plads fredag, når der spilles den sidste og afgørende finale i kampen om det danske mesterskab i ishockey. I den syvende kamp i finaleserien tager SønderjyskE Ishockey i mod Herning Blue Fox og den kamp vil rigtig mange se.
  Så mange at det billetsystem, der står for at sælge billetterne til kampen er gået ned. Derfor kan tilskuere der ønsker at købe billet til kampen ikke købe før klokken 16 onsdag eftermiddag.
  Hos SønderjyskE der ærgrer de sig over, at systemet går ned lige netop forud for årets største kamp. Når billetsalget åbner igen vil kunderne ende i kø, inden de får lov til at købe billetterne. Det skulle ifølge SønderjyskE afhjælpe, at systemet går ned igen.
  Ikke overraskende forventes der udsolgt til fredagens kamp.
  